i. Go dira Akhaonto. O ka tlhama akhaonto ya Microsoft ka go ikwadisa mo inthaneteng. O dumalana gore o se ka wa dirisa tshedimosetso ya maaka, e e sa nepagalang kgotsa e e latlhang fa o ikwadisetsa akhaonto ya Microsoft. Mo maemong mangwe, ditlamo tse dingwe, tse di jaaka motlamedi wa gago wa tirelo ya Inthanete, di ka tswa di go abetse akhaonto ya Microsoft. Fa o amogetse akhaonto ya gago ya Microsoft go tswa go ditlamo tse dingwe, ditlamo tse dingwe di ka tswa di na le ditshwanelo tse dingwe mo akhaontong ya gago, jaaka bokgoni jwa go fitlhelela kgotsa go phimola akhaonto ya gago ya Microsoft. Tsweetswee boeletsa melawana e mengwe e ditlamo tse dingwe di go tlametseng ka yone, ka gore Microsoft ga e na boikarabelo mabapi le melawana e mengwe e. Fa o tlhama akhaonto ya Microsoft mo boemong jwa kgwebo, e e jaaka kgwebo ya gago kgotsa mothapi, o dumela gore o na le taolo ya semolao go tlamelela kgwebo eo mo Melawaneng e. O ka se fetisetse boitshupo jwa akhaonto ya gago ya Microsoft go modirisi yo mongwe kgotsa kgwebo. Go sireletsa akhaonto ya gago, tshola dintlha tsa akhaonto ya gago le khunololamoraba e le khupamarama. O ikarabelela tiro yotlhe e e diregang mo akhaontong ya gago ya Microsoft.